title: Rozhodnutie Európskej centrálnej banky (EÚ) 2018/228 z 13. februára 2018, ktorým sa mení rozhodnutie (EÚ) 2017/936 o vymenovaní vedúcich pracovných útvarov na prijímanie delegovaných rozhodnutí o odbornej spôsobilosti a dôveryhodnosti (ECB/2018/6)

text:
               16.2.2018

               SK

               Úradný vestník Európskej únie

               L 43/18

         ROZHODNUTIE EURÓPSKEJ CENTRÁLNEJ BANKY (EÚ) 2018/228
   z 13. februára 2018,
   ktorým sa mení rozhodnutie (EÚ) 2017/936 o vymenovaní vedúcich pracovných útvarov na prijímanie delegovaných rozhodnutí o odbornej spôsobilosti a dôveryhodnosti (ECB/2018/6)
   VÝKONNÁ RADA EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 11.6,
   so zreteľom na rozhodnutie Európskej centrálnej banky (EÚ) 2017/933 zo 16. novembra 2016 o všeobecnom rámci pre delegovanie rozhodovacích právomocí vo vzťahu k právnym nástrojom v oblasti dohľadu (ECB/2016/40) (1), a najmä na jeho články 4 a 5,
   so zreteľom na rozhodnutie Európskej centrálnej banky (EÚ) 2017/935 zo 16. novembra 2016 o delegovaní právomocí prijímať rozhodnutia o odbornej spôsobilosti a dôveryhodnosti a posúdení súladu s požiadavkami na odbornú spôsobilosť a dôveryhodnosť (ECB/2016/42) (2), a najmä na jeho článok 2,
   so zreteľom na rozhodnutie ECB/2004/2 z 19. februára 2004, ktorým sa prijíma rokovací poriadok Európskej centrálnej banky (3), a najmä na jeho článok 10,
   keďže:

               (1)

               Rozhodnutie Európskej centrálnej banky (EÚ) 2017/936 ECB/2017/16 (4) stanovuje, že delegované rozhodnutia podľa článku 2 rozhodnutia (EÚ) 2017/935 (ECB/2016/42) musí prijať zástupca generálneho riaditeľa generálneho riaditeľstva Mikroprudenciálny dohľad IV zodpovedný za rozhodnutia o odbornej spôsobilosti a dôveryhodnosti a iní vedúci pracovných útvarov;

               (2)

               1. februára 2018 došlo k organizačnej zmene v bankovom dohľade ECB, ktorá spočívala v presune troch odborov, vrátane odboru pre udeľovanie povolení, z generálneho riaditeľstva Mikroprudenciálny dohľad IV do generálneho riaditeľstva sekretariátu Rady pre dohľad. Zástupca generálneho riaditeľa generálneho riaditeľstva Mikroprudenciálny dohľad IV už nebude zodpovedný za rozhodnutia o odbornej spôsobilosti a dôveryhodnosti.

               (3)

               V súvislosti s vedúcimi pracovných útvarov, na ktorých by sa mala delegovať právomoc prijímať rozhodnutia o odbornej spôsobilosti a dôveryhodnosti, sa uskutočnila konzultácia s predsedníčkou Rady pre dohľad.

               (4)

               Preto by sa malo rozhodnutie Európskej centrálnej banky (EÚ) 2017/936 (ECB/2017/16) zodpovedajúcim spôsobom zmeniť, aby zohľadnilo skutočnosť, že zodpovednosť za rozhodnutia o odbornej spôsobilosti a dôveryhodnosti prechádza na generálne riaditeľstvo sekretariátu Rady pre dohľad,

         PRIJALA TOTO ROZHODNUTIE:
   Článok 1
   Zmeny
   Článok 1 rozhodnutia (EÚ) 2017/936 (ECB/2017/16) sa nahrádza takto:

      „Článok 1
      Delegované rozhodnutia o odbornej spôsobilosti a dôveryhodnosti
      Delegované rozhodnutia podľa článku 2 rozhodnutia (EÚ) 2017/935 (ECB/2016/42) prijíma generálny riaditeľ alebo zástupca generálneho riaditeľa generálneho riaditeľstva sekretariátu Rady pre dohľad zodpovedný za rozhodnutia o odbornej spôsobilosti a dôveryhodnosti alebo vedúci odboru pre udeľovanie povolení v prípade neprítomnosti generálneho riaditeľa alebo jeho zástupcu a jeden z týchto vedúcich pracovných útvarov:

                  (a)

                  generálny riaditeľ generálneho riaditeľstva Mikroprudenciálny dohľad I, ak dohľad nad príslušným dohliadaným subjektom alebo skupinou vykonáva generálne riaditeľstvo Mikroprudenciálny dohľad I;

                  (b)

                  generálny riaditeľ generálneho riaditeľstva Mikroprudenciálny dohľad II, ak dohľad nad príslušným dohliadaným subjektom alebo skupinou vykonáva generálne riaditeľstvo Mikroprudenciálny dohľad II; alebo

                  (c)

                  zástupca generálneho riaditeľa v prípade neprítomnosti generálneho riaditeľa.“.

   Článok 2
   Nadobudnutie účinnosti
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      Vo Frankfurte nad Mohanom 13. februára 2018

            Prezident ECB

         Mario DRAGHI

      (1)  Ú. v. EÚ L 141, 1.6.2017, s. 14.

      (2)  Ú. v. EÚ L 141, 1.6.2017, s. 21.

      (3)  Ú. v. EÚ L 80, 18.3.2004, s. 33.

      (4)  Rozhodnutie Európskej centrálnej banky (EÚ) 2017/936 z 23. mája 2017 o vymenovaní vedúcich pracovných útvarov na prijímanie delegovaných rozhodnutí o odbornej spôsobilosti a dôveryhodnosti (ECB/2017/16) (OJ L 141, 1.6.2017, p. 26).


title: Rozhodnutie Rady (SZBP) 2018/224 z 15. februára 2018, ktorým sa mení rozhodnutie 2011/101/SZBP o reštriktívnych opatreniach voči Zimbabwe

text:
               16.2.2018

               SK

               Úradný vestník Európskej únie

               L 43/12

         ROZHODNUTIE RADY (SZBP) 2018/224
   z 15. februára 2018,
   ktorým sa mení rozhodnutie 2011/101/SZBP o reštriktívnych opatreniach voči Zimbabwe
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 15. februára 2011 prijala rozhodnutie 2011/101/SZBP o reštriktívnych opatreniach voči Zimbabwe (1).

               (2)

               Rada preskúmala rozhodnutie 2011/101/SZBP, pričom zohľadnila vývoj politickej situácie v Zimbabwe. Rada sa vzhľadom na viaceré významné nejasnosti, ktorými sa vyznačuje súčasná transformácia prebiehajúca po zmene vedenia v decembri 2017, domnieva, že reštriktívne opatrenia by mali zostať v platnosti, až kým sa situácia nevyjasní.

               (3)

               Platnosť reštriktívnych opatrení voči Zimbabwe by sa preto mala predĺžiť do 20. februára 2019. Rada by mala tieto reštriktívne opatrenia sústavne preskúmavať so zreteľom na politický a bezpečnostný vývoj v Zimbabwe.

               (4)

               Reštriktívne opatrenia by sa mali ponechať v prípade siedmich osôb a jedného subjektu, ktorí sú uvedení v zozname v prílohe I k rozhodnutiu 2011/101/SZBP. Pozastavenie reštriktívnych opatrení v prípade piatich osôb, ktoré sú uvedené v zozname v prílohe II k rozhodnutiu 2011/101/SZBP, by sa malo predĺžiť.

               (5)

               Rozhodnutie 2011/101/SZBP by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Článok 10 rozhodnutia 2011/101/SZBP sa nahrádza takto:

      „Článok 10
      1.   Toto rozhodnutie nadobúda účinnosť dňom jeho prijatia.
      2.   Toto rozhodnutie sa uplatňuje do 20. februára 2019.
      3.   Opatrenia uvedené v článku 4 ods. 1 a v článku 5 ods. 1 a 2 sa v rozsahu, v akom sa uplatňujú na osoby uvedené v zozname v prílohe II, pozastavujú do 20. februára 2019.
      4.   Toto rozhodnutie je predmetom sústavnej revízie a obnovuje sa alebo sa mení podľa potreby, ak Rada nepovažuje jeho ciele za splnené.“

   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 15. februára 2018

            Za Radu

            predseda

         K. VALCHEV

      (1)  Rozhodnutie Rady 2011/101/SZBP z 15. februára 2011 o reštriktívnych opatreniach voči Zimbabwe (Ú. v. EÚ L 42, 16.2.2011, s. 6).